Document ID: 32007D0603

РЕШЕНИЕ НА КОМИСИЯТА
от 7 септември 2007 година
за изменение на Решение 2001/618/ЕО относно включването на Словакия в списъка на регионите, свободни от болестта на Ауески и някои региони в Испания към списъка на регионите, в които функционират одобрени програми за контрол на болестта на Ауески
(нотифицирано под номер C(2007) 4108)
(Текст от значение за ЕИП)
(2007/603/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално член 9, параграф 2 и член 10, параграф 2 от нея,
като има предвид, че:
(1)
Директива 64/432/ЕИО определя правилата, приложими за търговията с някои животни вътре в Общността. Член 9 от тази директива предвижда задължителните национални програми за някои заразни болести, включително болестта на Ауески, да се предоставят за одобрение от страна на Комисията. В допълнение, член 10 от Директива 64/432/ЕИО предвижда държавите-членки да предоставят документация на Комисията по отношение на статута на тези болести на тяхната територия.
(2)
Решение 2001/618/ЕО на Комисията от 23 юли 2001 г. за допълнителни гаранции при търговията със свине в Общността, по отношение на болестта на Ауески, за критериите за предоставяне на информация за тази болест и за отмяна на Решения 93/24/ЕИО и 93/244/ЕИО (2) съдържа, в приложение I към него, списък на държавите-членки или регионите от тях, свободни от болестта на Ауески и където ваксинацията е забранена. Приложение II към Решение 2001/618/ЕО съдържа списък на държавите-членки или регионите от тях, в които функционират програми за контрол на тази болест.
(3)
Програма за ликвидиране на болестта на Ауески е била прилагана в Словакия в продължение на няколко години.
(4)
Словакия е предоставила на Комисията подкрепяща документация по отношение на статута на свободна от болестта на Ауески на нейната територията, показваща, че болестта е била ликвидирана в тази държава-членка.
(5)
Комисията разгледа документацията, предоставена от Словакия и счете, че тя отговаря на разпоредбите на член 10, параграф 1 от Директива 64/432/ЕИО. Следователно, тази държава-членка следва да бъде включена в списъка в приложение I към Решение 2001/618/ЕО.
(6)
Програма за ликвидиране на болестта на Ауески е била прилагана в Испания в продължение на няколко години.
(7)
Испания понастоящем е предоставила на Комисията подкрепяща документация по отношение на програмата в действие в автономните области Галиция, Баска област, Астурия, Кантабрия, Навара, Ла Риоха и провинциите León, Zamora, Palencia, Burgos, Valladolid и Ávila в автономната област Castilla y León и провинцията Las Palmas в Канарските острови и поиска одобрение за тази програма.
(8)
Комисията разгледа документацията, предоставена от Испания и счете, че тя отговаря на критериите, определени в член 9, параграф 1 от Директива 64/432/ЕИО.
(9)
Следователно, списъкът в приложение II към Решение 2001/618/ЕО следва да бъде изменен, с цел да включва тези региони от Испания.
(10)
Решение 2001/618/ЕО следва да бъде съответно изменено.
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложения I и II към Решение 2001/618/ЕО се заместват с текста на приложението към настоящото решение.
Член 2
Адресати на настоящото решение са държавите-членки.
Съставено в Брюксел на 7 септември 2007 година.

Labels: 3
18
6